אהרן ציזלינג

אהרן צִיזְלִינְג (ז' באדר, תרס"א, 26 בפברואר 1901 – 16 בינואר 1964) היה מאנשי העלייה השנייה. חבר הכנסת ושר החקלאות הראשון של מדינת ישראל. מחותמי מגילת העצמאות.

ביוגרפיה

ציזלינג נולד בנרוצ'יובוצי, אחוזה חקלאית בפלך מינסק שברוסיה הלבנה, בתחום המושב של האימפריה הרוסית (כיום בבלארוס) לצבי מנחם ציזלינג ולאסתר לבית קפלן. אח ליהודית, מאיר, יוסף, משה ויצחק.

ב-1914 עלה ארצה, עם משפחתו, במסגרת העלייה השנייה. למד בבית הספר "תחכמוני" בתל אביב ובגימנסיה הרצליה. ב-1920 היה ממייסדי ”חבורת העמק” והחל לעבוד בסלילת כביש עפולה-נצרת. ב-1923 היה בין מייסדי קיבוץ עין חרוד והיה חבר בו עד יומו האחרון.

ציזלינג היה פעל בארגון ההגנה ובשנים 1941–1942 היה חבר המפקדה הארצית.

ציזלינג היה חבר הנהלת הוועד הלאומי, מראשי התנועה לאחדות העבודה, עמה עזב את מפא"י ועבר לאחדות העבודה - פועלי ציון ואחר כך למפ"ם. היה חבר בולט בצוות שניסח את מגילת העצמאות. כיהן כשר החקלאות בממשלה הזמנית. פרש ממפ"ם יחד עם אחדות העבודה - פועלי ציון, והמשיך להיות ח"כ מטעם "אחדות העבודה" עד לסוף הכנסת השנייה, אולם לא המשיך בפעילות במפלגה. אהרון ציזלינג היה ממייסדי המשכן לאמנות ע"ש חיים אתר יחד עם האמן חבר הקיבוץ חיים אתר.

אביו של ציזלינג היה רב, ונמנה עם מקימי בית הכנסת הגדול של תל אביב ברחוב אלנבי.

ציזלינג נישא בסביבות 1920 לשרה טופול (בת נחמן ומלכה טופול מבריסק). לזוג נולדו ארבעה בנים ובת. ציזלינג נפטר ב-1964 נקבר בקיבוץ עין חרוד מאוחד.

הנצחתו 
 על שמו של ציזלינג נקראו רחובות בחיפה, אשדוד ובאר שבע.
 קיבוץ עין חרוד קרא לבית התרבות על שמו
 מעון ילדים באשדוד נקרא על שמו

כתביו
 אגרות לרעיה ובנים, עין חרוד: הקיבוץ המאוחד, תשכ"ה.
 "בוש ונכלם": תשובה לראש-הממשלה דוד בן-גוריון על קליטת עליה ועל התנדבות, תל אביב: [חמו"ל], 1950.
 אמת וסלף: על תקומת המדינה ומלחמת הקוממיות. תשובה לד’ בן-גוריון, תל אביב: למרחב, 1959.
 יוסף חיים ברנר בחדרה בימי המלחמה, [ירושלים: חמו"ל, תשל"ו?].
 עין-חרוד וירושלים: דברים, מאמרים, רשימות (ערך: שלמה אבן-שושן), תל אביב: יד טבנקין, תשמ"ח-1988.

לקריאה נוספת 
 צבי לבנה, נחמן תמיר, אנשי העלייה השנייה - פרקי זכרונות -כרך ד, הוצאת המרכז לחינוך ותרבות תל אביב, 1972, עמודים 123–127

קישורים חיצוניים

 
 
 
 אהרן ציזלינג למנוחות, קול העם, 17 בינואר 1964.

הערות שוליים

אנשי העלייה השנייה
ישראלים ילידי האימפריה הרוסית
ישראלים ילידי בלארוס
בוגרי בית הספר תחכמוני (תל אביב)
בוגרי גימנסיה הרצליה
חברי כנסת מטעם אחדות העבודה - פועלי ציון
חברי כנסת מטעם מפ"ם
חברי מועצת המדינה הזמנית מטעם מפ"ם
חותמי מגילת העצמאות
שרי ממשלת ישראל הזמנית
שרי ממשלת ישראל
חברי הוועד הלאומי
חברי אספות הנבחרים
חברי הכנסת השנייה
עין חרוד מאוחד: אישים
מייסדי קיבוצים
אתאיסטים ישראלים
אישים הקבורים בעין חרוד מאוחד
ישראלים שנולדו ב-1901
ישראלים שנפטרו ב-1964